**Változások a betegellátásban a koronavírus-járvány megfékezése kapcsán**

* **DEKK Neurológiai Klinika -**

A koronavírus-járvány miatt a Neurológiai Klinikán március 16-tól **leállították az infúziós kúrát**, az infúziós kúrában csak a biológiai terápiát kapó SM-betegek kerülnek ellátásra.

A **csak neurológus által felírható gyógyszereket** – kérésre – az **Elektronikus Egészségügyi Szolgáltatási Tér** (EESZT) rendszerébe töltik fel. Kéréseiket a betegek, hozzátartozók telefonon (**52-255451**), vagy a klinikán bevezetésre került **elektronikus előjegyzési rendszer**-en (e-mail-en) keresztül is jelezhetik. E-mail cím: **neurologiaelojegyzes@med.unideb.hu**.

Itt adják meg a beteg nevét, TAJ számát, s röviden a kérést (milyen, csak a neurológus által írható gyógyszert szeretnének felíratni, hány mg-os és hány szemes a készítmény)!

Az **idős, vérrögoldó kezelésen átesett betegeket** a kezelést követő 24 óra elteltével a területileg illetékes neurológiai osztályra irányítják.

**A Neurológiai ambulancián, szakrendeléseken csak sürgősségi ellátást** igénylő, új panasszal jelentkező betegeket fogadnak. A csupán gondozásra érkező betegeket kiértesítik, s kérik a vizsgálaton történő megjelenés mellőzését. Az immunmoduláns kezelésben részesülő betegeket rendszeres kontrollra előzetesen egyeztetett időpontban fogadják (deoecneuroimmun@gmail.com).

**A diagnosztikai** **laboratóriumokban** (Doppler, ENG/EMG, EEG) is **csak** az **akut** **eseteket vizsgálják**.

Kérjük Önöket, hogy a klinikára való belépéskor **az automata mellett végezzenek kézfertőtlenítést a mellékelt oldatokkal.**

A **váróteremben** kérjük, **egymástól biztonságos – lehetőleg 2, de legalább 1 méter** – **távolságra** foglaljanak helyet. A **védőmaszk** hordása hasznos, a személyi **kézfertőtlenítő** alkalmazása kötelező.

Nyomatékosan kérik, hogy a betegek az eddigi gyógyszereiket szedjék tovább, **fektessenek külön hangsúlyt a vérnyomáscsökkentők rendszeres szedésére**, azok időbeni felíratására! A Syncumart, Warfarint, Marfarint szedőknél továbbra is fontos a rendszeres (általában havonkénti) INR-ellenőrzés!

**Stroke tünetek** (hirtelen kialakuló beszédzavar, féloldali bénulás, arcaszimmetria, kettőslátás) **esetén** továbbra is, **azonnal a mentőket kell hívni!**

**Betegcsoportok**, ahol a terápia elmaradása miatt a beteg **közvetlen életveszélybe** kerülhet, illetve **súlyos vagy maradandó egészségkárosodást szenvedhet**:

* Stroke
* Központi idegrendszeri gyulladás (agyhártyagyulladás, agyvelőgyulladás)
* Autoimmun betegségek (Myasthenia gravis, Guillain-Barre syndroma, Sclerosis multiplex relapsus)
* Gerincvelői laesio
* Epilepszia
* Parkinsonos krízis
* Központi idegrendszeri daganatok
* Elektroterápiát igénylő idegsérülések (pl. arcidegbénulás, kéz bénulása)
* Végtaggyengeséggel, vizelési zavarral társuló porckorongsérvek
* Fej- és gerincsérülések (traumatológiához tartozik elsődlegesen)
* Hirtelen jelentkező, elviselhetetlen erősségű fejfájások
* Akutan (1-3 hét alatt) kialakuló súlyos memóriazavar

Elmondható, hogy a **neurológiai, sürgősségi átvizsgálást igénylő betegségekben az alábbi tünetek** egyike, vagy azok kombinációja áll fenn:

* egy, vagy több végtag (többnyire fájdalmatlan) gyengesége, bénulása
* beszédmegértési, beszédkifejezési zavar
* nyelészavar és/vagy elmosódott, nehezen érthető beszéd
* járászavart okozó, kifejezett egyensúlyzavar
* szemhéjcsüngés, kettőslátás, mely az egyik szem lehunyásakor elmúlik
* a kétoldali arcfél közötti, újonnan jelentkező, határozott arcaszimmetria
* addig nem ismert, eszméletvesztéshez társuló, akaratlan végtagrángatózás
* lábgyengeséggel, vagy vizelettartási, vizeletindítási zavarral járó, alsó végtagba sugárzó derékfájdalom
* határozott látótér-beszűkülés mindkét szemen
* hirtelen jelentkező rendkívül erős fejfájás, vagy napok alatt erősödő, viselkedészavarral, memóriazavarral, esetleg zavartsággal járó fejfájás